กล่อมทุนนอกตั้งสนง.ในไทยเป้า100บริษัท
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — คลังกล่อม 50 ยักษ์ใหญ่ต่างชาติมาตั้งสำนักงานในไทย
นายประดิษฐ์ ภัทรประสิทธิ์ รมช.คลัง เปิดเผยว่า กระทรวงการคลังได้เชิญกลุ่มนักธุรกิจจากบริษัทยักษ์ใหญ่ในสหรัฐ ซึ่งล้วนเป็นผู้บริหารระดับสูง 50 คน เพื่อชักชวนให้เข้ามาตั้งสำนักงานตัวแทนภูมิภาคในประเทศไทย (ROH) ด้วยเงื่อนไขใหม่ที่จะเสนอให้คณะรัฐมนตรีพิจารณาในวันที่ 3 ส.ค.นี้
สำหรับสิทธิประโยชน์การตั้ง ROH จะมีการลดภาษีนิติบุคคลให้เหลือ 0% เป็นเวลา 15 ปี และเสียภาษีนิติบุคคลเพียง 10% ของรายได้ที่เกิดขึ้นในไทย ขณะที่ชาวต่างชาติที่เข้ามาทำงานใน ROH จะเสียภาษีแค่ 15% เป็นเวลา 8 ปี
นอกจากนี้ ยังมีมาตรการภาษีเพื่อสนับสนุนให้มีการจัดตั้งศูนย์กลางจัดหาวัตถุดิบและชิ้นส่วนให้กับบริษัทในเครือ ซึ่งถือว่าเป็นสิทธิประโยชน์ที่จูงใจมากที่สุดเมื่อเทียบกับประเทศเพื่อนบ้าน โดยตั้งเป้าหมายว่าไทยจะสามารถเลื่อนอันดับความเป็นประเทศที่น่าสนใจลงทุนแซงหน้ามาเลเซียขึ้นมาเป็นอันดับ 2 จากปัจจุบันอยู่ในอันดับ 3 รองจากสิงคโปร์ และมาเลเซีย โดยในปีนี้จะมีสำนักงานในภูมิภาค 100 บริษัท
รมช.คลัง กล่าวว่า ในอีก 5 ปี อาเซียนจะมีการค้าเสรีมากขึ้นโดยไม่มีกำแพงภาษี รัฐบาลจึงต้องมีมาตรการที่จูงใจนักลงทุน 
นายสาธิต รังคสิริ ผู้อำนวยการสำนักงานเศรษฐกิจการคลัง (สศค.) กล่าวว่า ขณะนี้มีบริษัทจากสหรัฐหลายแห่งมาติดต่อว่าจะเข้ามาตั้งสำนักงาน ROH แล้ว เชื่อว่าหลังจากนี้จะยิ่งมีมากขึ้น และนอกจากบริษัทใหม่ๆ ที่จะเข้ามาแล้ว บริษัทที่ตั้งสำนักงานอยู่ในไทยอยู่แล้วก็จะได้รับสิทธิประโยชน์เพิ่ม